Dragi roditelji,

ako imate malo slobodnog vremena i željni ste zajedničkog druženja sa svojim četvrtašem, a to biste rado upakirali u vježbu čitanja i razumijevanja pročitanog teksta, ova će vam priča u tome pomoći.

Pročitajte priču i započnite raspravu. Prepustite djetetu da vlastitim razmišljanjem i riječima donese ovakav zaključak:

*Društvu ćemo se lakše nametnuti inteligentnim i duhovitim postupkom. Takvim načinom riješit ćemo i većinu nesuglasica i lakših sukoba.*

TKO TEBE KAMENOM (ili kestenom) TI NJEGA KNJIGOM

Mraz! Napokon mraz!

Neki se od vas sigurno čude mojoj radosti zbog malo zaleđene trave ispred kuće. Mraz? Kakva je radost u mrazu? Hladno, vlažno, sklisko i neugodno jutro.

Imate posve pravo. Mraz nikome nije drag, no meni šuma prekrivena prvim injem najavljuje najdražu potragu. Potragu za sočnim, smeđim plodovima pitomog kestena. Uslijed hladnoće prvog mraza pucaju košuljice u kojima se kesteni odmaraju i pripremaju za naše kesten torte i kolače. Tada oni masovno padaju na tlo i tu nastupa stara ljudska sakupljačka priroda. Šetnja šumom uljepšanom jesenskim kistom dobije novi začin. Štapom čeprkati po lišću i radosno nalaziti kestene. Neprocjenjivo.

Tako se ja provlačim kroz grmlje i poput najboljeg izviđača tražim najbogatija nalazišta tog šumskog blaga. Znate kakvi smo mi djeca. Uvijek smo uvjereni da je negdje drugdje kesten koji ispušta veće i ljepše plodove. Čujem nepoznate glasove i zastanem. Konkurencija? Nema veze. Ima kestena dovoljno za sve.

Uskoro glasove dopune i siluete, a potom se pojave i novi berači glavom i bradom. Prepoznao sam ih. Bili su to cure i dečki iz susjednog razreda, malo stariji od mene. Ljubazno ih pozdravim i nastavim branje, no oni me odjednom okruže.

„Hajde klinac, crta! Briši! Nema ovdje kestena dovoljno za sve. Gibaj!“ Izgovori najveći među njima, a ostali ga podrže.

„Ne lupetaj. Ove su godine rodili kao nikad. Ima ih na bacanje.“ Odgovorih u nevjerici.

„Pa kad kažeš da ih ima na bacanje, onda ih idemo malo bacati.“ Nakon tih svojih riječi vragolasta Vlasta se sagne i uzme kesten te ga svom snagom lansira u moju šokiranu glavu. Njeno se društvo, umjesto da joj prigovore na postupku, oduševi njenom idejom. Tako se uskoro nađem pod paljbom kestenskih metaka. Letjeli su ti projektili oko moje glave i tijela, a ja sam bjesomučno bježao što dalje od nesmiljenih progonitelja.

Došao sam kući sav plav od bezbrojnih pogodaka, ali više sam bio posramljen i uvrijeđen. Koji su to heroji? Tako me napasti, bez veze i kukavički. Što sam im skrivio?

Vrhunac je bio drugi dan u školi. Umjesto da se ispričaju moji su se napadači svima hvalili svojim nedjelom. Uskoro me cijele škola zafrkavala i nadjenula mi nadimak „Kesten Pire“. Trpio sam zezanje par dana, a potom sam odlučio reagirati. Skupio sam svoje najdraže knjige i pojavio se pred školom te pričekao da se pojave moji mučitelji.

Oni se pojaviše i odmah nastane cerekanje i dovikivanje. „Kesten Pire, Kesten Pire. Posjetio nas je Kesten Pire.“ Malo zastanu i zbune se kad su vidjeli knjige u mojim rukama.

„Što će ti te knjige? Bježiš na pusti otok, pa da imaš što čitati?“ Bezobrazno upita Vlasta.

Ja odgovorih najslađim glasom koji sam mogao prizvati u svom bijesnom umu. „Cijeli me život uče da tko tebe napadne kamenom ti njega nagradi kruhom. No, vidim na vama da niste gladni, ali ste očito bezveznjaci i neznalice pa sam vam donio knjige. Možda nešto u životu i naučite i prestanete se tako ponašati.“

Očekivao sam njihov gnjev i polako se spremio na bijeg kada me iznenadi njihov smijeh. Oduševljeno me okruže i počnu se ispričavati i tapšati me po ramenima.

„Baš smo se ružno ponašali prema tebi.“ Bio je to njihov zajednički zaključak.

Tako se ja opet svake jeseni bezbrižno šećem šumom i skupljam kestene. Ovaj put često u Vlastinom društvu. Sve sam joj oprostio. A što ću kada ima tako lijepe plave oči.

Mila Kokotović